b'\n_START_ARTICLE_\nMatja\xc5\xbe Tanko\n_START_SECTION_\n\xc5\xbdivljenje\n_START_PARAGRAPH_\nMatja\xc5\xbe Tanko je na televizijo pri\xc5\xa1el kot \xc5\xa1tudent novinarstva, prvo vest pa posnel leta 1971 za RTV Ljubljana, kjer je kasneje postal tudi turnusni urednik. Leta 1972 je prvi\xc4\x8d iz Beograda poro\xc4\x8dal o delavskih brigadah, od takrat pa je bil vseskozi prisoten v informativnih oddajah. Najbolj znan je postal po vodenju TV Dnevnika na nacionalni televiziji (med drugim je vodil jubilejno 10.000. informativno oddajo), pozneje pa informativne oddaje 24ur na POP TV. Za poro\xc4\x8danje s predvojnega Kosova je dobil zlati ekran._NEWLINE_V novembru 2012 se je zaradi huj\xc5\xa1e bolezni po 15 letih poslovil od vodenja oddaje 24ur, POP TV pa je sporo\xc4\x8dil, da bo \xc5\xa1e vedno del uredni\xc5\xa1tva. Isti mesec je prejel nagrado za \xc5\xbeivljenjsko delo Dru\xc5\xa1tva novinarjev Slovenije._NEWLINE_Po dolgotrajni in te\xc5\xbeki bolezni je umrl 9. marca 2013 v Ljubljani. Novinarji in voditelji 24 ur so se mu poklonili tako, da so se odeli v \xc4\x8drnino in mu posvetili prvih 10 minut oddaje.\n_START_SECTION_\nZanimivost\n_START_PARAGRAPH_\nTanko je neko\xc4\x8d v posebni izdaji oddaje Lepo je biti milijonar pravilno odgovoril na vsa vpra\xc5\xa1anja, glavni dobitek pa je \xc5\xa1el v dobrodelne namene.'